CELEX: 32019D2207
Language: ro
Date: 2019-12-05 00:00:00
Title: Decizia (UE) 2019/2207 a Consiliului din 5 decembrie 2019 privind poziția care urmează să fie adoptată, în numele Uniunii Europene, în cadrul celei de a 39-a sesiuni a organului executiv al Convenției privind poluarea atmosferică transfrontalieră pe distanțe lungi, în ceea ce privește anumite modificări ale Protocolului privind reducerea acidifierii, eutrofizării și nivelului de ozon troposferic

23.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 332/17
               
            
         DECIZIA (UE) 2019/2207 A CONSILIULUI
         din 5 decembrie 2019
         privind poziția care urmează să fie adoptată, în numele Uniunii Europene, în cadrul celei de a 39-a sesiuni a organului executiv al Convenției privind poluarea atmosferică transfrontalieră pe distanțe lungi, în ceea ce privește anumite modificări ale Protocolului privind reducerea acidifierii, eutrofizării și nivelului de ozon troposferic
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 191, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția din 1979 privind poluarea atmosferică transfrontalieră pe distanțe lungi (denumită în continuare „convenția”), include un Protocol privind reducerea acidifierii, eutrofizării și nivelului de ozon troposferic (denumit în continuare „protocolul”) care a fost adoptat în 1999.
                  
               
                     (2)
                  
                  
                     În temeiul articolului 13a din protocol, părțile prezente la o sesiune a organului executiv al convenției (denumit în continuare „organul executiv”) pot adopta modificări ale protocolului și ale anexelor la acesta.
                  
               
                     (3)
                  
                  
                     Protocolul a fost modificat în 2012 prin adoptarea de către părțile prezente la cea de a 30-a sesiuni a organului executiv a Deciziilor 2012/1 și 2012/2. Modificarea prevăzută de Decizia 2012/1 a intrat în vigoare și se aplică pe baza procedurii accelerate prevăzute în Protocol. Modificarea prevăzută de Decizia 2012/2 necesită acceptarea din partea părților la Protocol și a fost aprobată de către Uniune prin Decizia (UE) 2017/1757 a Consiliului (1). Respectiva modificare a intrat în vigoare la 7 octombrie 2019.
                  
               
                     (4)
                  
                  
                     La cea de a 39-a sesiuni a sa, din perioada 9‐13 decembrie 2019, organul executiv urmează să decidă cu privire la adoptarea unor modificări ale articolului 3a din Protocol și ale anexei VII la protocol, astfel cum au fost propuse de Statele Unite ale Americii, cu scopul de a facilita ratificarea protocolului de către părțile din afara UE.
                  
               
                     (5)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul organului executiv, întrucât obiectul și conținutul protocolului care urmează să fie modificat intră sub incidența acquis-ului Uniunii, în special a Directivei (UE) 2016/2284 a Parlamentului European și a Consiliului (2).
                  
               
                     (6)
                  
                  
                     Poziția Uniunii la cea de a 39‐a sesiuni a organului executiv ar trebui să fie în sprijinul propunerii de modificare a anexei VII la protocol.
                  
               
                     (7)
                  
                  
                     În cazul în care părțile din țările din Europa de Est, Caucaz și Asia Centrală prezente la cea de a 39‐a sesiune a organului executiv indică faptul că propunerea de modificare a articolului 3a din protocol este utilă, poziția Uniunii la cea de a 39‐a sesiuni a organului executiv ar trebui să fie în sprijinul propunerii respectivă. În cazul în care părțile nu indică faptul că propunerea de modificare a articolului 3a din protocol este utilă, poziția Uniunii ar trebui să fie aceea de a invita Statele Unite ale Americii să își retragă propunerea, iar dacă Statele Unite ale Americii nu își retrag propunerea, Uniunea ar trebui să aibă posibilitatea de a formula obiecții împotriva propunerii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, în cadrul celei de a 39-a sesiuni a organului executiv al Convenției privind poluarea atmosferică transfrontalieră pe distanțe lungi („cea de a 39‐a sesiune a organului executiv”) este următoarea:
            
                        (a)
                     
                     
                        de a sprijini propunerea prezentată de Statele Unite ale Americii privind modificarea anexei VII la protocol în vederea prelungirii termenului flexibil din 2019 până în 2024;
                     
                  
                        (b)
                     
                     
                        de a sprijini propunerea prezentată de Statele Unite ale Americii privind modificarea respectivului articol în cazul în care părțile din țările din Europa de Est, Caucaz și Asia Centrală prezente în cadrul celei de a 39‐a sesiuni a organului executiv indică faptul că propunerea de modificare a articolului 3a din protocol în vederea prelungirii termenului flexibil din 2019 până în 2024 și din 2022 până în 2030 este utilă;
                     
                  
                        (c)
                     
                     
                        în cazul în care condiția menționată la litera (b) din prezentul articol nu este îndeplinită, de a invita Statele Unite ale Americii să retragă propunerea de modificare a articolului 3a din Protocol;
                     
                  
                        (d)
                     
                     
                        dacă Statele Unite ale Americii nu își retrag propunerea de modificare a articolului 3a din Protocol ca urmare a invitației menționate la litera (c) din prezentul articol, Uniunea poate formula obiecții împotriva propunerii.
                     
                  
         
            Articolul 2
            În funcție de evoluțiile din cadrul celei de a 39-a sesiuni, reprezentanții Uniunii, în consultare cu statele membre, pot conveni, cu ocazia unor reuniuni de coordonare la fața locului, asupra unor ajustări ale poziției prevăzute la articolul 1, fără a fi necesară o decizie ulterioară a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 5 decembrie 2019.
            
               
                  Pentru Consiliu
               
               
                  Președintele
               
               M. LINTILÄ
            
         
         
            (1)  Decizia (UE) 2017/1757 a Consiliului din 17 iulie 2017 privind acceptarea, în numele Uniunii Europene, a unei modificări a Protocolului din 1999 la Convenția din 1979 privind poluarea atmosferică transfrontalieră pe distanțe lungi pentru a reduce gradul de acidifiere, eutrofizare și nivelul de ozon troposferic (JO L 248, 27.9.2017, p. 3).
         
            (2)  Directiva (UE) 2016/2284 a Parlamentului European și a Consiliului din 14 decembrie 2016 privind reducerea emisiilor naționale de anumiți poluanți atmosferici, de modificare a Directivei 2003/35/CE și de abrogare a Directivei 2001/81/CE (JO L 344, 17.12.2016, p. 1).